**Presse information vedr. ’Vent på mig Marie’ af Pernille Juhl**

Lidt historisk

Danmark mistede en del af Sønderjylland under krigen i 1864, og vi fik det først tilbage under genforeningen i 1920 efter første verdenskrig.

Der deltog mere end 70 millioner soldater i første verdenskrig. 13,4 millioner af dem var tyske eller deltog som soldater i den tyske hær. En lille del af dem var fra det nuværende Sønderjylland, som da var tysk. Formodentlig blev ca. 35.000 indkaldt fra det nuværende Sønderjylland til den tyske hær i løbet af krigen.

Min farfar deltog som Sønderjyde i krigen, hvor han kæmpede for tyskerne. Han har efterladt et enestående dagbogsmateriale, som har tjent til inspiration til min skønlitterære, historiske roman.

Hvordan fik du ideen til bogen: ’Vent på mig Marie’?

Jeg blev inspireret til at skrive bogen i 2009, da jeg stod med min farfars 100 år gamle håndskrevne dagbøger i hånden. Han har utrætteligt ført disse dagbøger under kummerlige forhold ved både Øst- og Vestfronten, hvor han kæmpede på tysk side. Han og mange andre dansksindede sønderjyder blev udsat for ufattelige lidelser i en krig, som de ikke opfattede som deres egen.

Jeg synes, min farfar havde skrevet sine dagbøger, som om det var meningen, de skulle bruges. Jeg synes, der var meget, som kunne være værdifuldt at bringe videre til eftertiden. Derfor besluttede jeg at skrive en skønlitterær bog, som både handlede om krigen i perioden 1914-1918 og det civile liv i Sønderjylland. Den skulle ikke handle om min farfar, men jeg ville læne mig tæt op ad min farfars oplevelser, og de meget spændende og ærlige beskrivelser, han nedfældede i sin dagbog. Tænk, at min farfar var med til at skrive verdenshistorie! Hvor mange i Danmark kan overhovedet huske, at Sønderjylland overgik til Tyskland i 1864, og at vi første fik det tilbage i 1920 efter Første Verdenskrig? Jeg vil gerne fortælle om, hvordan det var dengang. Det skal ikke glemmes.

Hvad kan du sige om din farfar?

Min farfar Claus Juhl var et meget humoristisk menneske på sin egen stille facon. Når jeg læser dagbogen, får jeg virkelig indtryk af en mand med et stort overlevelsesinstinkt, og at de virkelig gjorde, hvad de kunne for at få det bedste ud af situationen. Og det er måske nemmere at overleve, hvis man bruger humor, hvor man kan.

Min farfar blev født i 1890, og han blev indkaldt 3. august 1914, lige da krigen brød ud. Han var med i krigen lige til våbenhvilen kom i november 1918. Han blev født i Ellum ved Løgumkloster og senere flyttede han til Sommersted med sine forældre. I mange år var han mejeribestyrer i Arrild, og de sidste år af sit liv levede han i Tønder, hvor han boede hos noget familie til han døde knap 80 år gammel i 1970.

Kan du fortælle lidt mere hvad bogen handler om?

I bogen følger man to hovedpersoner: Soldaten Anders, som kæmper på tysk side, en kamp han var tvunget til at deltage i, fordi Sønderjylland på det tidspunkt var tysk, og Marie, som er lærerinde i Graasten. Hun og Anders er forelsket i hinanden, men er adskilt i 4 lange år pga. krigen. Man hører om deres hverdag, længsler og drømme.

Det har været en lang og lærerig rejse at skrive bogen. Jeg har researchet gennem mange kanaler for at kunne beskrive tiden bedst muligt. Når man læser bogen, bliver man klogere både på livet ved fronten og datidens civile liv. Der er skrevet mange store romaner om krigen, men min bog er anderledes. Den handler mest om de små og nære ting og livet i almindelighed på den tid. Det, som fyldte det meste. Det var hårdt at være sønderjyde, tyskerne havde lavet en masse særregler for området i forsøget på at gøre befolkningen mere tyske. I virkeligheden følte de sig nok bare chikanerede og endnu mere opsatte på at holde fast i det danske. Til eksempel var det forbudt at tale dansk offentligt, derfor måtte præster ikke prædike på dansk og der måtte heller ikke undervises på dansk i skolen - mere end de tilladte 4 timer.

Jeg mener bogen giver et godt billede af tiden, og så får man også en rørende kærlighedshistorie.

Du nævner at der er mange anekdoter fra krigens tid, kunne du give et eksempel?

En af historierne i dagbogen, som jeg har ladet mig inspirere af i bogen, er historien om den dag de gik til barber. Det var den 23. august, og det var 3 uger siden de var taget hjemmefra. Min farfar og en kammerat fra Sønderborg gik gennem gaderne i Fleurus i Belgien og svedte i middagsheden. De havde begge et anseeligt skæg, som de i mangel af feltbarber ikke havde fået fjernet.

Trangen til at få sig barberet, var åbenbart så stor, at de trodsede deres overordnedes advarsler om at passe på de civile. De trådte derfor ind i en barberforretning for at få skægget af. Det var dog ikke uden en vis indvendig bæven, at de satte sig til rette i barberstolen med karabinen indenfor rækkevidde.

Der var ingen tvivl om, at belgierne hadede tyskerne, og det var bestemt også modigt at sætte sig i stolen under ragekniven under disse omstændigheder. Heldigvis slap de begge godt fra det, og de slog en høj latter op, da de var på behørig afstand fra forretningen. ”Så slap vi da med hel hals,” sagde min farfar og tog sig til struben, og så lo de endnu højere.

Er der noget, du vil fremhæve, som du har lært af at skrive bogen?

Det var utrolig hårdt at deltage i første verdenskrig, og der var rigtig mange tab af menneskeliv, ikke kun i kamp, men også som følge af sult, kulde og sygdomme pga. den dårlige hygiejne. Det er ufatteligt hvad folk har gennemgået af lidelser. Med dette in mente kommer man uvilkårligt til at tænke på tilværelsen i dag. Hvor godt vi har det, og hvor meget mere bekvemt alting er. Det bør man virkelig huske på og værdsætte. Jeg synes, det er vigtigt, at man husker sin historie.

Jeg kan også kæde oplevelserne under første verdenskrig sammen med nutidens krige. Når vi har udsendinge til Afghanistan, Bosnien og andre steder. Mange soldater kommer hjem med post traumatisk stress, og det er meget forståeligt. De er under stort pres. Efter første verdenskrig var der også mange soldater, der kom hjem og var mærket for livet.

Min farfar var en utrolig stille mand, og han talte aldrig om krigen. Jeg er sikker på, at han var mærket af sine oplevelser resten af sit liv.

Hvad kan du fortælle om dig selv?

Jeg er født i Sønderborg i 1963 og har en stor familie, som stammer fra Sønderjylland. Størstedelen af min familie bor der stadig. Det meste af min barndom boede jeg på Fyn. I teenageårene skrev jeg ’bøger’ og digte. Jeg husker særligt i 7. klasse, hvor jeg var ven med Hugo Hein. En dag, da vi var hjemme hos Hugo, bad jeg hans far, Piet Hein, om at læse og kommentere mit manuskript. Det gjorde han faktisk! I hvert fald gav han mig følgende feedback: Den har et skelet, men mangler noget kød. Det har jeg til gengæld arbejdet på sidenhen.

Siden lagde jeg skriveriet på hylden og fandt det først frem igen mange år senere. Da jeg blev færdig som kemiingeniør, giftede jeg mig, stiftede familie og har siden arbejdet med ledelse i mange år. Ja – og så fik jeg som sagt lyst til at skrive bogen for nogle år siden.

Hvordan kan du nå det hele?

For mig fungerer det fint at bygge en fabrik i Kina i arbejdstiden og skrive en roman i fritiden. Energi er vigtigt for mig. Hidtil har jeg fået meget energi af at arbejde sammen med andre. Nu har jeg fundet ud af, at min indre energikilde også næres ved at skrive.

Jeg kan forstå, at du arbejder på en 2’er

Jeg skriver i øjeblikket på en fortsættelse til ’Vent på mig Marie’, som kommer til at hedde: ’Når solen står højest på himmelen’.

Historien foregår i tidsrummet fra genforeningen i 1920 (hvor Sønderjylland atter kom til at tilhøre Danmark) og frem til 1945. Det er et gensyn med en del af de personer, som optræder i bog et, og et møde med en del nye skæbner med hver deres historie.

Stedet er stadig Sønderjylland, et meget spændende sted både med hensyn til genforeningen og tiden derefter. Første verdenskrig fyldte meget for mange mennesker i årevis, også selvom krigen officielt var afsluttet. Der var krise i trediverne, og nazismen kom til at fylde mere og mere. Det kunne også mærkes i Sønderjylland. Hele optakten til 2. verdenskrig og udbruddet af krigen naturligvis, er også en vigtig del af handlingen. Jeg forventer, at bogen udkommer i slutningen af 2014.

Bagside teksten på bogen: ’Vent på mig Marie’

*Graasten 1. august 1914*

*”Anders fik hjertebanken, da han nærmede sig banegården. Han stod stille med cyklen og skuede ud over pladsen. Stirrede på en utrolig masse mennesker, der mindede ham om summende bier. Så tog han en dyb indånding og arbejdede sig frem til opslaget, som var genstand for alles opmærksomhed.*

*Plakaten var rød. Han havde naturligvis allerede gættet, hvad den ville forkynde. Ikke desto mindre var det, som fik han en knytnæve i brystet, da han først stod der.*

*Bogstaverne flimrede. Informationen var helt enkel, men han måtte alligevel læse den flere gange. Forfærdelsen indtog kroppen, og den blev blytung og umulig at flytte.*

*”Der er faktisk også andre, der gerne vil til.” Han kiggede ind i et vredt kvindeansigt og veg uvilkårligt baglæns, mens han indså, at han havde spærret for andre længe nok. Han havde ikke registreret deres skubben og masen før nu. De ønskede naturligvis også at studere det uønskede budskab: Alle omegnens unge blev udkommanderet i krig.”*

’Vent på mig, Marie’ er en krigs- og kærlighedshistorie, som foregår under første verdenskrig. Romanen er aktuel i forbindelse med 100-året for en af de værste begivenheder i verdenshistorien. Forfatteren er af sønderjysk slægt og er stærkt inspireret af sin farfars dagbøger, som han trofast førte under krigen. ’Vent på mig, Marie’ er en bevægende roman, som giver et godt billede af tiden og de mange skæbner under krigen både ved fronten og hjemme i Sønderjylland.

Hjemmeside: <http://www.pernille-juhl.dk/>

Telefon: 28954418

Mail: pernillejuhl4@gmail.com